43 Fjallafélagar gengu um sannkallað ævintýrand sunnudaginn 7. ágúst 2016 þegar stórbrotin náttúran undir suðaustanverðum Mýrdalsjökli var könnuð . Grétar Einarsson , Mýrdælingur og einn af fararstjórum Fjallafélagsins skipulagði og leiddi gönguna eins og herforingi og skilaði öllum til baka með bros á vor eftir 11 klst. göngu sem náði 24,5 km með uppsafnaðri hækkun upp á 1390 metra .... og hananú ! Það var ekki á ský á himni þegar gengið var af stað kl. 8:30 á þessum fagra degi . Gengið var uppúr Þakgili upp á Rjúpnagilsbrúnir , þaðan niður í gegnum skarð við Rjúpnafell sem leið lá út á Kötlujökul ( Höfðabrekkujökul ) . Þar blasti við einhver hrikalegasta náttúrusmíð sem gefur að líta hér á landi með hundruð metra háa hamraveggi þar sem jökullinn kíkir fram á brúnirnar og beljandi fossarnir spýtast úr út berginu . Undir fæti ísbrynjan sem hvíldi ofan á Kötlu fyrir nokkrum áratugum . Áfram var gengið þvert yfir jökulsporðinn og fyrir Huldufjöll yfir í Hulinsdal - og sá ber nafn með rentu . Þangað koma hvorki mannverur né sauðfé ! Þá var gengið til baka út á Kötlujökulinn sjálfan . Mögnuð jökuldrýlin allt í kringum - sum þeirra margar mannhæðir eins og svört granítfjöll . Á jöklinum var stikað hratt beint í suður yfir glerharðan ísinn sem var stamur og auðveldur yfirferðar en inn á milli voru sprungur og holur sem enginn veit hvar botninn er að finna . Síðasta hluti göngunnar var svo að brölta upp á Höfðabrekkuafréttinn til þess að komast aftur yfir í Þakgil en þær mætti hópnum nokkuð krefjandi brekka með lausu grjóti . Allir komust hana upp heilu og höldnu og vorum við þá stigin aftur inn í gróðursælar og mosavaxnar brekkur eftir að hafa verið á hörðum og köldum ísnum . Þar horfðum við á Múlakvísl koma beljandi undan ísnbreiðunni . Niður í Þakgil var komið þar sem bros var á hverju andliti blandaðist við þreytu - og sæluvímu eftir þennan ævintýradag sem bauð upp á ótrúlegar andstæður . Þar stýrði Ásta Björk teygjum sem hjálpuðu til við að dreifa sæluvímunni alla leið niður í tær !